
2. OBIECTUL PROPUNERII COMISIEI

Obiectivul regulamentului este de a reduce riscurile de introducere pe piața UE a lemnului recoltat ilegal. Acesta se bazează pe principiul conform căruia operatorii trebuie să acționeze cu precauție (due diligence) în momentul introducerii pentru prima dată a lemnului și a produselor din lemn pe piața UE.

3. OBSERVAȚII PRIVIND POZIȚIA CONSILIULUI

3.1. Observații generale

Parlamentul European a adoptat o poziție la prima lectură la 22 aprilie 2009. Comisia a acceptat în totalitate, parțial sau în principiu 37 dintre cele 75 de amendamente adoptate de Parlamentul European la prima lectură, în cazurile în care a considerat că aceste amendamente clarificau și îmbunătățeau propunerea Comisiei și că respectau obiectivul general al propunerii. 

La 1 martie 2010, Consiliul a adoptat poziția sa la prima lectură cu majoritate calificată. Șaptesprezece dintre amendamentele Parlamentului European au fost luate în considerare în poziția Consiliului. 
Comisia a respins amendamentele care ar fi modificat abordarea generală și principiile propunerii și/sau care erau greoaie și depășeau sfera necesară pentru realizarea obiectivului regulamentului. Printre acestea se numărau amendamentele care prevedeau o interdicție de introducere pe piață a lemnului și a produselor din lemn recoltat ilegal, extinderea domeniului de aplicare al regulamentului pentru a acoperi toți operatorii din lanțul de aprovizionare cu lemn și dispozițiile aferente privind trasabilitatea, precum și amendamentele care introduceau cerințe de etichetare.
Comisia consideră că poziția Consiliului nu modifică abordarea sau obiectivele propunerii și poate, așadar, să o sprijine ca atare.

3.1.1. Observații detaliate

3.1.1.1. Amendamente propuse de Parlament, acceptate de Comisie și încorporate în totalitate, parțial sau în principiu în poziția Consiliului

Amendamentele 22, 29, 47 și 72 care prevăd că impactului regulamentului asupra întreprinderilor mici și mijlocii trebuie să i se acorde o atenție specială au fost acceptate în principiu și sunt încorporate în textul articolelor relevante, care stipulează în prezent că revizuirea regulamentului trebuie să țină seama de consecințele administrative la nivelul întreprinderilor mici și mijlocii. Articolele respective menționează că actele delegate nu trebuie să creeze o sarcină administrativă disproporționată pentru operatori. Comisia a făcut o declarație (în anexă) în care s-a angajat să depună eforturi pentru a stimula capacitatea operatorilor de a respecta cerințele prezentului regulament, ținând seama în mod specific de situația operatorilor și întreprinderilor mici și mijlocii. Amendamentul 44, care propunea adăugarea unor anumite tipuri de informații a fost parțial acceptat, iar textul articolului cu privire la sistemul de due diligence a fost modificat în consecință. Amendamentul 51, prin care se introduce o clauză cu privire la conflictul de interese în cerințele privind organizațiile de monitorizare a fost acceptat. Amendamentul 64, care precizează modul în care se va pune la dispoziția publicului lista autorităților responsabile cu aplicarea regulamentului a fost acceptat. 
3.1.1.2. Amendamente propuse de Parlament, respinse de Comisie și încorporate în totalitate, parțial sau în principiu în poziția Consiliului

Amendamentele 21 și 32 se referă la domeniul de aplicare al regulamentului și menționează că lemnul și produsele din lemn care sunt supuse criteriilor obligatorii de durabilitate nu trebuie să fie excluse din domeniul de aplicare. Propunerea Comisiei cuprindea o excepție pentru aceste produse și aceste amendamente nu au fost acceptate de Comisie, dat fiind că s-a considerat că nu respectă politica UE în domeniul energiei regenerabile. Consiliul a adoptat o poziție similară cu cea a Parlamentului în această privință. Comisia poate accepta în prezent această modificare, având în vedere poziția generală a Consiliului, în speță în ceea ce privește elaborarea criteriilor de risc. Amendamentul 38, cu privire la definiția legislației aplicabile a fost respins de Comisie, dat fiind că introducea un foarte vast domeniu de aplicare care trebuia luat în considerare. Totuși, el a fost acceptat parțial de Consiliu, ceea ce a dus la o extindere a definiției prezente în propunerea Comisiei. Comisia poate fi de acord cu această modificare de mai mică amploare. Amendamentele 51-56 privind recunoașterea de către Comisie a organizațiilor de monitorizare au fost parțial acceptate. Comisia a respins aceste amendamente dat fiind că nu respectau principiul subsidiarității. Comisia poate fi de acord cu necesitatea ca în cazul în care organizațiile de monitorizare intenționează să își desfășoare activitatea în mai mult decât un stat membru, Comisia să recunoască respectivele organizații. Amendamentul 61 a fost acceptat în parte – informațiile privind controalele trebuie puse la dispoziția publicului, în timp ce propunerea Comisiei prevedea ca doar un rezumat al registrelor să fie pus la dispoziția publicului.
3.1.1.3. Amendamente propuse de Parlament, acceptate în totalitate, parțial sau în principiu de Comisie, dar care nu sunt încorporate în poziția Consiliului

O serie de amendamente referitoare în principal la considerente au fost acceptate în principiu de Comisie. Acestea se refereau la mediul silvic, biodiversitate, ecosistemele silvice și gestionarea durabilă a pădurilor (amendamentele 1-8, 9-11, 14). Ele nu au fost încorporate în poziția Consiliului, dat fiind că acesta a considerat că erau redundante. 

3.1.1.4. Amendamente propuse de Parlament, respinse de Comisie și de Consiliu și care nu sunt încorporate în poziția Consiliului

Amendamentele Parlamentului care se îndepărtează în mod semnificativ de ideea inițială aflată la baza propunerii Comisiei nu au fost acceptate de Comisie și nu au fost cuprinse în poziția Consiliului. Aceste amendamente privesc următoarele aspecte: o interdicție de introducere pe piață a lemnului și a produselor din lemn recoltat ilegal (amendamentele 42, 43); extinderea domeniului de aplicare al propunerii pentru a acoperi toți operatorii din lanțul de aprovizionare, nu numai pe cei care introduc pe piață pentru prima dată lemn și produse din lemn (amendamentele 15, 31, 33-35) și noțiunea aferentă de trasabilitate (amendamentul 41); includerea unei cerințe de etichetare a originii produselor din lemn (amendamentele 20, 50); marea parte a amendamentelor 51-53 privind obligațiile organizațiilor de monitorizare.

3.1.1.5. Modificări aduse propunerii de către Consiliu 

Consiliul a propus următoarele modificări principale ale propunerii Comisiei:

Definiția „lemnului și a produselor din lemn”: Consiliul a modificat definiția pentru a preciza faptul că lemnul și produsele din lemn care au fost deja introduse pe piață nu sunt acoperite de aceasta. Comisia sprijină aceste amendamente, care sunt în spiritul propunerii Comisiei. Comisia poate sprijini, de asemenea, scutirea produselor din lemn reciclat; ea este dispusă să ia în considerare formulări alternative ale definiției produselor din lemn reciclat. 

Definiția „introducerii pe piață”: Aceasta a fost modificată pentru a acoperi aprovizionarea prin mijloace de comunicare la distanță printr-o trimitere la Directiva 97/7/CE a Parlamentului European și a Consiliului din 20 mai 1997 privind protecția consumatorilor cu privire la contractele la distanță. 

Definiția „legislației aplicabile”: Aceasta a fost extinsă pentru a se conforma mai mult definiției utilizate în acordurile de parteneriat voluntare FLEGT și include legislația de mediu referitoare la domeniul silvic, legislația comercială și vamală, în ceea ce privește domeniul forestier, precum și drepturile legale ale părților terțe privind utilizarea și exploatarea. Comisia nu are obiecții împotriva acestui amendament, considerând că el reprezintă o prelungire a propunerii sale și că nu conține anumite elemente problematice care erau prezente în amendamentele Parlamentului, cum ar fi includerea dreptului internațional relevant și a legislației sociale corespunzătoare, de exemplu dreptul muncii.

Sistemul de due diligence: Propunerea inițială a Comisiei a fost reformulată, cu toate acestea Comisia sprijină acest amendament dat fiind că el clarifică cele trei elemente principale ale sistemului de due diligence, și anume accesul la anumite informații, evaluarea riscurilor și reducerea acestora. Consiliul a enumerat patru criterii de evaluare a riscurilor care pot fi completate prin acte delegate. Consiliul a introdus, de asemenea, conceptul de risc neglijabil.

Organizații de monitorizare: Consiliul a făcut distincție între organizațiile de monitorizare care intenționează să își desfășoare activitatea într-un singur stat membru sau în mai multe state membre. Consiliul consideră că obligația de a recunoaște organizațiile care își desfășoară activitatea în mai multe state membre îi revine Comisiei, în timp ce autoritatea competentă dintr-un anumit stat membru trebuie să recunoască organizațiile de monitorizare care își desfășoară activitatea doar în statul membru respectiv. Comisia poate accepta amendamentele Consiliului, dat fiind că acestea nu contrazic principiul subsidiarității și este de acord că, în cazul în care organizațiile de monitorizare intenționează să-și desfășoare activitatea în mai multe state membre, Comisia trebuie să recunoască respectivele organizații. O altă modificare a propunerii Comisiei o reprezintă introducerea obligației organizațiilor de monitorizare, în exercitarea funcției lor, de a notifica autoritățile competente în eventualitatea unor abateri grave sau repetate ale operatorilor. Comisia ar prefera să nu includă această dispoziție și și-a exprimat deja îngrijorarea în comunicarea sa cu privire la amendamentele Parlamentului că aceste dispoziții ar putea să ducă la violarea secretului profesional, mai ales în cazul organizațiilor din sectorul privat, și în cele din urmă la o relație mai puțin eficientă între operatori și organizațiile de monitorizare. Totuși, deoarece Consiliul limitează cazurile de notificare la abateri grave sau repetate, Comisia nu are obiecții împotriva acestui amendament.
Controale: Consiliul a redus perioada de păstrare a registrelor de evidență a controalelor de la 10 la 5 ani. Consiliul prevede obligația ca informațiile privind controalele să fie puse la dispoziția oricărui solicitant, în conformitate cu Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu, în timp ce propunerea Comisiei avea în vedere ca doar un rezumat al registrelor să fie pus la dispoziția publicului. Comisia poate accepta aceste amendamente. 

Legislația secundară: Dispozițiile de comitologie din propunerea Comisiei au fost revizuite în lumina intrării în vigoare a tratatului de la Lisabona. Comisia poate fi de acord cu alegerea Consiliului cu privire la dispozițiile care trebuie modificate sau completate prin acte delegate și la acelea în cazul cărora trebuie adoptate acte de punere în aplicare în vederea garantării unei implementări uniforme. Comisia are îndoieli serioase în privința formulării anumitor dispoziții, în speță considerentul care menționează obligația Comisiei de a „consulta experți în faza pregătitoare în conformitate cu angajamentul [...] luat în comunicarea din 9 decembrie 2009 privind implementarea articolului 290 din TFUE” cu privire la care Comisia a făcut o declarație în procesul-verbal al Consiliului (prezentă în anexă).

Produsele vizate: Consiliul a adus mai multe amendamente, în speță cu privire la lemn și la produsele din lemn supuse criteriilor obligatorii de durabilitate, precum și la produsele de la codul NC 4409. Consiliul a exclus din definiție următoarele produse: ambalajul utilizat exclusiv ca material de împachetare care sprijină, protejează sau transportă alte produse, precum și produsele din lemn reciclat. Comisia acceptă aceste amendamente. Comisia poate propune ajustări tehnice minore ale anexei cu ocazia celei de-a doua lecturi, pentru a asigura coerența acesteia cu ultima revizuire a Nomenclaturii Combinate [anexa I la Regulamentul (CEE) nr. 2658/87 al Consiliului)]. Comisia va analiza includerea pe viitor a produselor la capitolul 49 din Nomenclatura Combinată [anexa I la Regulamentul (CEE) nr. 2658/87 al Consiliului], după cum se precizează în declarația din anexă. 

Aplicare: Propunerea Comisiei avea în vedere aplicarea regulamentului la 24 de luni de la intrarea în vigoare a acestuia. Consiliul a prelungit această perioadă cu 6 luni. Acest amendament este acceptabil pentru Comisie, deoarece îi va permite acesteia să desfășoare ample consultări ale părților interesate în vederea redactării actelor delegate și a celor de punere în aplicare.

4. CONCLUZIE
Modificările introduse de Consiliu respectă obiectivul minimizării riscului de introducere pe piață a lemnului și a produselor din lemn recoltat ilegal și pornesc de la propunerea Comisiei. Prin urmare, Comisia poate accepta poziția Consiliului. 
ANEXĂ 

Declarațiile Comisiei

1)
În legătură cu articolele 12 și 18, Comisia se angajează să prezinte o evaluare privind situația economică și comercială actuală a produselor prevăzute la capitolul 49 din Codul Vamal al UE, pentru a analiza eventuala includere a acestora în lista produselor anexate la prezentul regulament.

Comisia trebuie de asemenea să depună eforturi pentru a stimula capacitatea operatorilor de a respecta cerințele prezentului regulament, ținând seama în mod specific de situația operatorilor și întreprinderilor mici și mijlocii. 

2)
Comisia salută acordul obținut în cadrul Consiliului în ceea ce privește regulamentul referitor la introducerea pe piață a lemnului și a produselor din lemn.

În acest context, Comisia ia notă de noul considerent 24 privind consultarea experților în faza pregătitoare a actelor delegate. Comisia consideră că grupurile de experți nu pot avea un rol formal la nivel instituțional. În consecință, în actele de bază nu pot fi introduse dispoziții referitoare la implicarea experților în pregătirea actelor delegate. În acest sens, Comisia face referire la Comunicarea sa din 9 decembrie 2009.

Pentru a permite procesului legislativ să-și urmeze cursul în vederea adoptării în timp util a prezentului regulament, Comisia nu se opune poziției comune a Consiliului, dat fiind faptul că, pe fond, soluția de compromis la care s-a ajuns, luată în ansamblu, atinge obiectivele urmărite de propunere. Comisia își rezervă dreptul de a reveni asupra considerentului sus-menționat în a doua lectură, luând în considerare și poziția Parlamentului European în această chestiune.

